金山海書記寄七騎
作者：周孚
朝代：宋

paragraphs: 兩騎並驅爭欲前，兩騎舍矢俱應弦。
一騎揮撾一負箭，一騎力挽弓初圓。
寒風瀟瀟沙漠漠，封豨可擒熊可搏。
漢家飛將未出關，政使渠儂專此樂。
君不見往年胡瓌寫此圖，宛陵詩翁最愛渠。
戲將醉墨作長句，歲月政當嘉祐初。
故家文物今星散，老筆憑誰辯真贋。
胡兒走馬大梁城，對君此畫空三歎。